[{"text_idx": "#000001", "text": "Wrth drafod sut y daeth o hyd i Academi Dyfodol a sut y gwnaeth y ti\u0302m ei gefnogi i sicrhau ei ro\u0302l newydd, dywedodd Jacob:"}, {"text_idx": "#000002", "text": "\u201cMae bod yn rhan o Academi Dyfodol wedi fy helpu\u2019n sylweddol i sicrhau prentisiaeth mewn Peirianneg Meddalwedd gyda Jaguar Land Rover. Dw i wedi ennill gwell dealltwriaeth o\u2019r gwahanol fathau o brentisiaethau a\u2019r opsiynau sydd ar gael i mi. Mae\u2019r academi wedi gwella fy nealltwriaeth o wahanol gyflogwyr sy\u2019n cyflogi prentisiaid a\u2019r math o ymgeiswyr y maen nhw\u2019n chwilio amdanyn nhw. O ganlyniad, mae bod yn rhan o\u2019r academi wedi bod yn ddefnyddiol iawn wrth i mi chwilio am swyddi. Fe wnaethon nhw ddarparu gwybodaeth gefndirol i mi er mwyn i mi sicrhau fy ro\u0302l."}, {"text_idx": "#000005", "text": "Diolch mawr i\u2019r ti\u0302m, yn enwedig Sarah a Julie. Roedd y ti\u0302m cyfan yn gyfeillgar ac yn galonogol, ac fe wnaeth hyn fy helpu i wneud cais am brentisiaethau cystadleuol. Roedd y ti\u0302m yn awyddus i mi lwyddo; er enghraifft, pan gefais wahoddiad gan un cwmni i gyfweliad ar fyr rybudd, fe drefnodd y ti\u0302m ffug gyfweliad i leddfu fy nerfau a gwella fy hyder. Heb amheuaeth, mae eu cymorth wedi chwarae rhan hollbwysig o fy llwyddiant.\u201d"}, {"text_idx": "#000006", "text": "Mae sicrhau\u2019r ro\u0302l hon yn gyflawniad anhygoel ac mae Jacob yn gyffrous i ddechrau ei brentisiaeth ym mis Medi. Llongyfarchiadau Jacob \u2013 rydyn ni\u2019n falch iawn ohonot ti!"}, {"text_idx": "#000007", "text": "I gael mwy o wybodaeth am raglen Academi Dyfodol, cysylltwch a\u0302 ni: futureshub@gcs.ac.uk"}, {"text_idx": "#000009", "text": "Ers lansio Gwell Swyddi. Gwell Dyfodol yn 2017, mae ein perthynas a\u0302\u2019r Cyfrifwyr Siartredig, Bevan Buckland, wedi parhau i gryfhau. Mae\u2019r cwmni\u2019n darparu cyfleoedd gwych i\u2019n dysgwyr a\u2019n prentisiaid yn barhaus, ac maent yn cyflwyno sesiynau yn rheolaidd i rannu eu cyngor arbenigol a\u2019u gwybodaeth am y diwydiant. Dros y 5 mlynedd diwethaf maent hefyd wedi mynychu ein Ffeiriau Recriwtio blynyddol a chynnig siaradwyr gwadd ar gyfer digwyddiadau Academi Dyfodol."}, {"text_idx": "#000010", "text": "Saliem a Daniel yn 2021"}, {"text_idx": "#000011", "text": "Fe wnaeth Daniel a Saliem \u2013 dysgwyr Coleg Gw\u0302yr Abertawe \u2013 sicrhau rolau ar Academi Hyfforddiant clodfawr Bevan Buckland yn 2021, ac mae\u2019r ddau yn parhau i ragori ar eu gyrfaoedd. Yn fuan ar o\u0302l hyn, cyflawnodd Saliem y \u2018cylch llawn\u2019, fel petai, wrth iddi gynrychioli Bevan Buckland yn Ffair Recriwtio Dyfodol yn 2022. Yn y Ffair Recriwtio fe wnaeth Saliem gwrdd a\u0302 Lauren ac Atlanta am y tro cyntaf, myfyrwyr a fyddai\u2019n dilyn yn ei holion traed hi trwy ymuno ag Academi Hyfforddiant Bevan Buckland yn 2022."}, {"text_idx": "#000012", "text": "Roedd Lauren ac Atlanta yn astudio BA mewn Rheoli Busnes (Cyfrifo a Chyllid) yng Ngholeg Gw\u0302yr Abertawe ac roedd y ddau yn awyddus i ddechrau gyrfa ym maes cyllid, felly cyrchodd y ddau gymorth gan di\u0302m Dyfodol. Fe wnaeth Hyfforddwyr Gyrfa dynodedig eu helpu i ddod o hyd i rolau cyfrifwyr dan hyfforddiant a rhoi gwybod iddynt am weithdy cyflogwr gan Vanessa Thomas-Parry, Prif Swyddog Gweithredu Bevan Buckland. Gan ystyried bod Bevan Buckland yn un o gwmni\u0308au cyfrifeg mwyaf y De a Gorllewin Cymru, neidiodd y ddau at y cyfle i fynychu\u2019r gweithdy. Cafodd y merched eu hysbrydoli gan ddiwylliant ac amgylchedd y sefydliad, ynghyd a\u0302\u2019r ystod eang o gyfleoedd dilyniant a datblygiad."}, {"text_idx": "#000013", "text": "Gyda chymorth y ti\u0302m, cyflwynodd Lauren ac Atlanta geisiadau ardderchog ar gyfer Academi Hyfforddiant Bevan Buckland ac roeddent wrth eu bodd pan gynigiwyd rolau amser llawn iddynt. Yn ddiweddar cawson ni sgwrs a\u0302 Lauren ac Atlanta i weld sut hwyl maen nhw\u2019n ei gael."}, {"text_idx": "#000014", "text": "Conor, Lauren, Atlanta a Courtney"}, {"text_idx": "#000015", "text": "\u201cFe wnaeth Dyfodol sicrhau proses didrafferth o ran chwilio am swyddi. Ces gynnig cymorth ganddynt wrth astudio\u2019r cwrs gradd, ac fe fynychais Ffeiri Recriwtio, sgyrsiau ar yrfaoedd a derbyniais gyngor ar gwmni\u0308au cyfrifeg lleol. Fe wnaeth y cymorth pellach ar sut i greu CV a\u2019r gweithdai ar gyfweliadau wella fy ngwybodaeth am ymgeisio am swyddi a gwella fy hyder wrth wneud ceisiadau amdanynt. Dw i\u2019n mwynhau fy amser yn Bevan Buckland; mae\u2019r cwmni yn gefnogol iawn o bobl sy\u2019n ymgymryd a\u0302 chyfleoedd astudio pellach wrth ennill gwybodaeth ymarferol, a bydda\u2019 i\u2019n dechrau astudio cymhwyster ACA ym mis Mawrth.\u201d \u2013 Atlanta"}, {"text_idx": "#000016", "text": "\u201cCes i brofiad da iawn wrth weithio gyda thi\u0302m Dyfodol ac fe wnaeth y sesiynau cyflogadwyedd fagu fy hyder wrth wneu ceisiadau am swyddi. Dw i\u2019n mwynhau fy amser yn Bevan Buckland ac rydw i wedi setlo i mewn yn dda. Braf yw gweithio mewn sector rydw i wedi bod yn ei astudio ers pum mlynedd, ac mae\u2019r gefnogaeth rydw i wedi\u2019i dderbyn gan Bevan Buckland yn ystod y cyfnod pontio wedi bod yn wych. Maen nhw hefyd yn cyfrannu at fy astudiaethau fel y galla i gymhwyso\u2019n llawn. Dw i wedi cymryd y camau cyntaf i ddechrau astudio gyda Bevan Buckland ac rydw i wedi cofrestru ar gwrs ACA.\u201d \u2013 Lauren"}, {"text_idx": "#000018", "text": "Penderfynodd Courtney ei bod hi am ddilyn ro\u0302l hyfforddi yn hytrach na pharhau ag addysg ac fe dderbyniodd gymorth gan y ti\u0302m i ddod o hyd i gyfleoedd a oedd yn berthnasol i\u2019w chymwysterau a\u2019i nodau gyrfa. Derbyniodd help i gyflwyno ceisiadau am rolau cyfrifeg ac roedd hi\u2019n hapus iawn o sicrhau ro\u0302l gyda Bevan Buckland."}, {"text_idx": "#000019", "text": "\u201cCes i brofiad positif iawn wrth weithio a\u0302 Gwell Swyddi, Gwell Dyfodol. Dw i\u2019n mwynhau fy amser gyda Bevan Buckland; mae pawb wedi fy nghefnogi ac maen nhw mor groesawgar. Yn ddiweddar, fe wnes i gwblhau cymhwyster NVQ mewn Gweinyddu Busnes, ac rydw i nawr yn astudio cwrs Uwch Technegydd Cyflogres i wella fy ngwybodaeth am gyflogresi. Dw i\u2019n ddiolchgar iawn i GSGD am yr holl help maen nhw wedi\u2019i roi i fi.\u201d \u2013 Courtney"}, {"text_idx": "#000020", "text": "Pan gysylltodd Conor a\u0302 thi\u0302m Gwell Swyddi, Gwell Dyfodol roedd yn gweithio fel Uwch Weinyddwr Archwilio. Ond, roedd e am gymryd y cam nesaf ar ei daith gyrfa trwy geisio sicrhau ro\u0302l gyllid a chyfleoedd hyfforddiant a dilyniant. Felly, gweithiodd Conor yn agos a\u0302\u2019i Hyfforddwr Gyrfa i chwilio am gyfleoedd yn y sector lle gallai ddefnyddio\u2019r sgiliau a ddatblygwyd yn ei ro\u0302l bresennol. Ar o\u0302l diweddaru ei CV a chyflwyno ceisiadau, cafodd Conor gyfweliad gyda Bevan Buckland ac fe wnaeth ei Hyfforddwr Gyrfa ei helpu drwy\u2019r broses. Cafodd gyfweliad da iawn a chafodd gynnig ro\u0302l dan hyfforddiant."}, {"text_idx": "#000021", "text": "\u201cMae gweithio gyda GSGD wedi bod yn brofiad cadarnhaol iawn. Cefais fy nghyflwyno i Hyfforddwr Gyrfa yn gyflym er mwyn rhoi trefn ar y broses o chwilio am swydd a derbyniais gyngor ar sut i greu CV ac ateb cwestiynau cyfweliadau. Rhoddodd hyn yr hyder yr oedd ei angen arnaf i ddod o hyd i ro\u0302l addas. Ers dechrau\u2019r ro\u0302l ym mis Hydref 2022, dw i wedi datblygu sgiliau a gwybodaeth ymarferol, diolch i rinweddau meithringar uwch staff Bevan Buckland. Dw i hefyd wedi medru symud ymlaen gyda fy astudiaethau yn ystod y cyfnod hwn. Dyma gyfle na fyddwn i wedi ystyried yn bosib heb gymorth GSGD. Dw i\u2019n sicr yn argymell unrhyw un sy\u2019n chwilio am gymorth i ddod o hyd i swydd addas i gysylltu a\u0302\u2019r ti\u0302m i weld beth allan nhw ei wneud i chi.\u201d \u2013 Conor"}, {"text_idx": "#000022", "text": "Rydyn ni\u2019n falch iawn o\u2019r bartneriaeth wych sydd wedi datblygu rhyngom ni a Bevan Buckland ac rydym yn gyffrous i barhau i gydweithio."}, {"text_idx": "#000023", "text": "\u201cMae wedi bod yn bleser gweithio gyda Bevan Buckland dros y pum mlynedd diwethaf i gefnogi\u2019r busnes i recriwtio a chadw\u2019r dalent orau. Rwy\u2019n falch iawn o weld cymaint o\u2019n dysgwyr yn symud ymlaen i rolau gwych ac rwy\u2019n hyderus y bydd y berthynas yn parhau i fynd o nerth i nerth wrth i ni gefnogi ti\u0302m Bevan Buckland i ddatblygu eu gweithlu\u201d \u2013 Cath Jenkins, Cyfarwyddwr Cyflogadwyedd, Coleg Gw\u0302yr Abertawe"}, {"text_idx": "#000024", "text": "\u201cMae ein partneriaeth a\u2019n hymgysylltiad hirsefydlog a\u0302 GSGD ac Academi Dyfodol Coleg Gw\u0302yr Abertawe yn hwyluso\u2019r gwaith o sicrhau y gallwn gynnig rhyngweithiadau a mewnwelediadau realistig a pherthnasol i\u2019n gweithle, ein sector a\u2019r sgiliau cyflogadwyedd rydym am i\u2019n gweithlu eu datblygu."}, {"text_idx": "#000025", "text": "Trwy weithio\u2019n agos a\u0302 GSGD gallwn gael mynediad at ddarpar weithwyr sy\u2019n derbyn cymorth gan ymgynghorwyr sydd a\u0302 mewnwelediad penodol i\u2019r diwydiant. Rydyn ni wedi cymryd rhan mewn llawer o ddigwyddiadau a drefnwyd gan GSGD a Choleg Gw\u0302yr Abertawe megis ffeiriau recriwtio a gyrfaoedd, ac rydyn wedi cynnig sesiynau cyflogadwyedd i fyfyrwyr, gan gynnig cyngor gyrfa penodol iddynt mewn amgylchedd ystafell ddosbarth."}, {"text_idx": "#000026", "text": "Fel cyflogwr lleol, rydym am roi cipolwg go iawn ac ymarferol ar y cyfleoedd gyrfa y gallwn eu cynnig, gan gefnogi\u2019r genhedlaeth nesaf o ddarpar weithwyr proffesiynol, er mwyn eu galluogi i wireddu eu potensial llawn.\u201d \u2013 Vanessa Thomas-Parry, Prif Swyddog Gweithredu \u2013 Bevan Buckland LLP."}, {"text_idx": "#000028", "text": "Roedd Jasmine yn astudio cyrsiau Safon Uwch yng Ngholeg Gw\u0302yr Abertawe pan gysylltodd a\u0302 thi\u0302m Dyfodol i gael cymorth ar ddod o hyd i swydd ran-amser i gyd-fynd a\u0302\u2019i hastudiaethau. Ar o\u0302l penderfynu nad oedd hi am fynd i\u2019r brifysgol, canolbwyntiodd Jasmine ar sicrhau swydd er mwyn ennill sgiliau trosglwyddadwy a phrofiad o\u2019r byd go iawn. Derbyniodd hi gymorth gan ei Hyfforddwr Gyrfa, ac fe wnaethon nhw\u2019n dau chwilio am gyfleoedd addas yn y sector lletygarwch. Yn y pendraw fe ddaethon nhw o hyd i ro\u0302l Gwneuthurwr Pwdinau mewn bwyty pwdinau lleol o\u2019r enw Treatz."}, {"text_idx": "#000029", "text": "Gweithiodd gyda\u2019i Hyfforddwr Gyrfa i greu CV o\u2019r radd flaenaf, ac fe gymerodd rhan mewn sawl ffug gyfweliad i fagu hyder. Perfformiodd hi\u2019n wych yn ei chyfweliad a chafodd gynnig swydd ran-amser yn y fan a\u2019r lle."}, {"text_idx": "#000030", "text": "Roedd hi am archwilio ei hopsiynau o\u0302l-addysg ymhellach, felly cynigiodd ei Hyfforddwr gyrfa iddi fynd at Academi Dyfodol \u2013 rhaglen o weithgareddau sy\u2019n datblygu llwybrau gyrfa i fyfyrwyr, gyda\u2019r nod o sicrhau eu bod yn symud yn syth i fyd gwaith neu brentisiaeth ar o\u0302l cwblhau prentisiaethau neu gyrsiau safon uwch. Ar o\u0302l pwyso a mesur ei hopsiynau, penderfynodd Jasmine ffocysu ar gyfleoedd cogyddion dan hyfforddiant yn y sector lletygarwch; roedd hi\u2019n mwynhau ei swydd ran-amser cymaint ac fe ddatblygodd angerdd am fwyd ac amgylchedd y gegin."}, {"text_idx": "#000031", "text": "Ar o\u0302l gadael y Coleg, aeth Jasmine i weld criw gwell Swyddi, Gwell Dyfodol i gael cymorth parhaus. Awgrymodd Hyfforddwyr Gyrfa Jasmine y dylai hi gofrestru ar gwrs hylendid bwyd i ennill rhywfaint"}, {"text_idx": "#000032", "text": "o sgiliau perthnasol, felly gwnaeth hi\u2019r mwyaf o\u2019r cyfle a chwblhaodd y cwrs a\u0302 marciau da iawn. Gweithiodd y ti\u0302m yn ddiflino i chwilio am gyfle addas ar ei chyfer, ac fe ddaethon nhw o hyd i gyfle perffaith: ro\u0302l Cogydd Dan Hyfforddiant yn Forage Farm Shop & Kitchen, cwmni clodfawr iawn. Yn y ro\u0302l, cafodd gyfle i weithio ochr yn"}, {"text_idx": "#000033", "text": "ochr a\u0302\u2019u Prif Gogydd a thi\u0302m cefnogol sy\u2019n angerddol am gynnyrch lleol ac arferion ffermio cynaliadwy. Roedd Jasmine yn gyffrous iawn am y cyfle, felly penderfynodd gyflwyno cais; fe wnaeth hi argraff dda iawn ar y cyflogwr a chafodd gynnig y ro\u0302l yn syth."}, {"text_idx": "#000035", "text": "\u201cRydyn ni\u2019n falch iawn o weld Jasmin yn ymuno a\u0302\u2019n ti\u0302m fel Cogydd Dan Hyfforddiant. Mae ti\u0302m cegin Forage wedi ennill enw da iawn i\u2019w hun dros y ddwy flynedd ddiwethaf, ac rydyn ni\u2019n gobeithio bydd Jasmine yn dysgu llawer ac yn mwynhau\u2019r hyfforddiant. Rydyn ni\u2019n datblygu prosiect cyffrous iawn a braf yw medru rhoi cyfle i bobl ifanc ddatblygu eu gyrfaoedd gyda ni.\u201d \u2013 Tom Homfray, Perchennog Forage Farm & Kitchen."}, {"text_idx": "#000036", "text": "Mae teuluoedd yn hyblyg ac addasadwy, yn union fel ein cymorth ni!"}, {"text_idx": "#000037", "text": "Mae ein intern newydd, Justas, yn gwybod pob dim am gymorth Gwell Swyddi, Gwell Dyfodol, ond a oeddech chi\u2019n gwybod bod ei frodyr wedi derbyn cyngor gan ein ti\u0302m, ac wedi elwa o\u2019n cymorth?"}, {"text_idx": "#000038", "text": "Roedd brawd hy\u0302n Justas, Karolis, yn gweithio fel Technegydd TG Dan Hyfforddiant i Goleg Gw\u0302yr Abertawe pan aeth i gwrdd a\u0302 thi\u0302m Dyfodol, sy\u2019n rhedeg Biwro Chyflogaeth a Menter y Coleg, am y tro cyntaf. Gyda diddordeb brwd mewn symud ymlaen i swydd Technegydd TG, ond yn ansicr ynghylch y broses ymgeisio a sut i ymgymryd a\u0302 chyfweliadau, aeth Karolis i weld Hyfforddwr Gyrfa i ddatblygu ei wybodaeth, ei sgiliau a\u2019i alluoedd. Ar o\u0302l derbyn hyfforddiant a mentora un-i-un, magodd Karolis hyder a dysgodd sgiliau newydd, gwerthfawr. Cyflwynodd gais am gyfle dilyniant mewnol a chafodd ei wahodd i gyfweliad ar gyfer y ro\u0302l. Ar o\u0302l gwaith paratoi a sawl ffug gyfweliad gyda thi\u0302m Dyfodol, fe wnaeth e\u2019n dda iawn a llwyddodd i sicrhau dyrchafiad i ro\u0302l Technegydd TG!"}, {"text_idx": "#000039", "text": "\u201cMae\u2019r gwaith rydych chi wedi ei wneud gyda Karolis wedi talu ar ei ganfed. Roedd y cyfweliad yn wych, ac roedden ni i gyd yn gytu\u0302n ei fod yn berson gwahanol i\u2019r un a fynychodd y cyfweliad cyntaf. Roedd e\u2019n addfwyn, yn glir, yn broffesiynol iawn ac fe atebodd bob cwestiwn yn gryno, gan gynnwys gwybodaeth berthnasol ac enghreifftiau, lle bo\u2019n briodol. Fe wnaeth e\u2019n dda iawn, ac fe lwyddodd i sicrhau dyrchafiad o Dechnegydd TG dan hyfforddiant i Dechnegydd TG. Mae\u2019r ti\u0302m cyfan yn hapus gyda\u2019r canlyniad, Diolch am eich help gyda\u2019r broses, ac am wneud gwahaniaeth i fywyd Karolis a\u2019r Ti\u0302m Gwasanaethau Cyfrifiadurol.\u201d \u2013 Richard Thorne, cyn Rheolwr Gwasanaethau Cyfrifiadurol"}, {"text_idx": "#000040", "text": "Roedd brawd iau Karolis, Laimis, yn ymweld a\u0302 Hyb Dyfodol yn rheolaidd yn ystod ei gyfnod fel Llywydd Undeb Myfyrwyr Coleg Gw\u0302yr Abertawe. Mae e\u2019n gymeriad cymdeithasol a chle\u0302n ac fe roedd yn mynd i\u2019r Hyb i dderbyn cyngor gan hyfforddwyr gyrfa ac i sgwrsio am gynigion. Ar o\u0302l ei gyfnod fel Llywydd, ac yn dilyn cymorth a chyngor gan di\u0302m Dyfodol, penderfynodd Laimis ail-gofrestru fel myfyriwr i astudio cwrs mewn Busnes. Gwerthfawrogodd Laimis yr holl gymorth, yn enwedig wrth archwilio ei opsiynau, ac o ganlyniad teimlodd ei fod yn medru gwneud penderfyniadau gwybodus. Ar o\u0302l profiad cadarnhaol, ac wrth brofi buddion ar o\u0302l derbyn ein cymorth, cyfeiriodd Laimis ei frawd iau, Justas, at di\u0302m Dyfodol, i gael help i archwilio ei opsiynau a chynllunio ei daith gyrfa ei hun."}, {"text_idx": "#000041", "text": "Fe aeth Justas, y plentyn ieuengaf, at di\u0302m Dyfodol i dderbyn cymorth i sicrhau swydd ran-amser i redeg ochr yn ochr a\u0302\u2019i gwrs Busnes yng Ngholeg Gw\u0302yr Abertawe. I gychwyn, roedd ganddo uchelgeisiau mawr o weithio yn y diwydiant eiddo tirol, felly roedd yn awyddus i ddechrau ei yrfa a\u2019i daith gyrfa trwy ennill sgiliau trosglwyddadwy gwerthfawr, i\u2019w baratoi ar gyfer byd gwaith. Derbyniodd gymorth gan di\u0302m Dyfodol i chwilio am swydd addas ac i wella a theilwra ei CV i rolau perthnasol. Cyflawnodd Justas gynnydd yn gyflym a chafodd ei wahodd i gyfweliad ar gyfer ro\u0302l manwerthu ran-amser. Gwnaeth e\u2019n dda iawn yn y cyfweliad a llwyddodd i sicrhau\u2019r ro\u0302l. Ond, ni ddaeth y cymorth i ben ar o\u0302l hyn! Roedd Justas yn awyddus i sicrhau swydd yn y diwydiant eiddo tiriog, ac roedd y ti\u0302m yn hapus i\u2019w helpu i archwilio ei gamau nesaf, gan ei roi ar y llwybr gorau posib i wireddu ei freuddwydion. Penderfynodd Justas ei fod am ennill profiad mewn amgylchedd sy\u2019n canolbwyntio ar gwsmeriaid, lle gallai wella ei sgiliau gweinyddu a threfnu, felly fe aeth ar drywydd cyfle newydd. Awgrymodd Sarah, Ymgynghorydd Recriwtio, iddo ddilyn trywydd interniaeth Haf a gynigiwyd gan raglen Gwell Swyddi, Gwell Dyfodol, i gael cyfle i gefnogi gweithgarwch marchnata a gweinyddu ystod eang o brosiectau. Bachodd Justas ar y cyfle a chwblhaodd gais rhagorol am y ro\u0302l. Cafodd ei wahodd i gyfweliad, ac ar o\u0302l ymgymryd a\u0302 ffug gyfweliadau gyda Sarah, gwnaeth Justas gryn argraff ar y panel gyda\u2019i agwedd gadarnhaol a\u2019i barodrwydd i ddysgu, ac fe sicrhaodd y ro\u0302l."}, {"text_idx": "#000042", "text": "Dechreuodd Justas ei swydd ym mis Gorffennaf ac mae ef wedi bod yn gaffaeliad gwych i\u2019r ti\u0302m; yn ystod ei amser gyda\u2019r ti\u0302m derbyn, mae Justas eisoes wedi ennill llawer iawn o sgiliau trosglwyddadwy ac wedi darganfod angerdd am gwblhau tasgau trefnu a gweinyddu. Mae e\u2019n ennill profiad gwaith gwerthfawr bob dydd ac yn camu\u2019n nes ac yn nes at gyflawni ei nodau gyrfa. Rydyn ni\u2019n falch iawn o gael Justas yn rhan o\u2019r ti\u0302m a byddwn yn parhau i ddarparu cymorth parhaus iddo i sicrhau ei fod yn gwireddu ei freuddwydion."}, {"text_idx": "#000043", "text": "\u201cRoedd yr hyfforddwyr a weithiais a\u0302 nhw yn gymwynasgar ac yn angerddol am eu gwaith, ac fe wnaethon nhw\u2019n siw\u0302r fy mod yn sicrhau fy swydd ddelfrydol. Mae GSGD wedi fy helpu i sicrhau\u2019r swydd ro\u2019n i ei heisiau, ac rwy\u2019n hynod o ddiolchgar.\u201d \u2013 Justas"}, {"text_idx": "#000044", "text": "I gael rhagor o wybodaeth am y cymorth y gall Gwell Swyddi, Gwell Dyfodol ei gynnig, cysylltwch a\u0302\u2019r ti\u0302m 01792 284450, info@betterjobsbetterfutures.wales."}, {"text_idx": "#000047", "text": "\u201cRoedd dechrau swydd newydd yn ystod y pandemig yn anodd, ond mae\u2019r cymorth a gefais gan Well Swyddi, Gwell Dyfodol, fy nheulu ac Ashmole & Co wedi bod yn galonogol iawn. Mae ymgymryd a\u0302 phrentisiaeth yn opsiwn gwych i unrhyw un sydd eisiau ennill cyflog wrth ennill profiad yn y gweithle. Rwy\u2019n edrych ymlaen at ddysgu sgiliau busnes newydd er mwyn eu cyfuno a\u2019m sgiliau presennol. Rydw i a\u2019m teulu yn hapus fy mod wedi derbyn y cyfle hwn i ennill cymwysterau wrth ennill profiad ymarferol cyfatebol.\u201d \u2013 Courtney, Prentis"}, {"text_idx": "#000048", "text": "\u201cRoedd angen unigolyn aml-ddawnus ar y busnes i ddarparu cefnogaeth gyffredinol, ac roedd gennym lawer i\u2019w gynnig i rywun a oedd am ennill profiad ymarferol mewn amgylchedd busnes. Mae recriwtio prentis wedi yn ffordd wych o ddatblygu gweithle hyfforddedig Ashmole & Co, a braint yw chwarae rhan yn natblygiad gyrfaol Courtney. Un o\u2019r manteision mwyaf sy\u2019n gysylltiedig a\u0302 recriwtio prentisiaid yw eu bod nhw\u2019n meddu ar agwedd wych, maent yn frwdfrydig ac yn awyddus i ddysgu. Os ydych chi\u2019n cael cyfle i recriwtio prentis, ewch amdani, gwnewch y mwyaf o\u2019r cyfle.\u201d \u2013 Sarah Stallard, Rheolwr AD, Ashmole & Co"}, {"text_idx": "#000049", "text": "\u201cWnaethon ni weithio gyda Sarah o Ashmole & Co i\u2019w helpu nhw gyda\u2019r broses ynghylch recriwtio a chyflwyno prentis i\u2019w busnes, ac fe wnaethon ni\u2019n siw\u0302r bod y brentisiaeth yn addas i\u2019r ro\u0302l ac i\u2019r busnes. Wnaethon ni weithio gyda\u2019n gilydd i hysbysebu\u2019r brentisiaeth a dod o hyd i\u2019r ymgeisydd cywir. Rwy\u2019n hapus iawn ein bod wedi dod o hyd i Courtney, sydd bellach yn mwynhau ennill cyflog a phrofiad.\u201d \u2013 Beth Fisher, Ymgynhorydd Gweithlu"}, {"text_idx": "#000050", "text": "Yn wreiddiol o Latvia, mae Alina wedi bod yn byw yn y DU am ddegawd, bellach. Mae hi\u2019n 17 oed. Roedd hi\u2019n awyddus i ddod o hyd i swydd yn y sector Peintio ac Addurno, ac fe wnaeth hi i dderbyn cymorth gan Well Swyddi, Gwell Dyfodol i ddiweddaru ei C.V, ennill cerdyn CSCS a chwilio am gyfleoedd priodol"}, {"text_idx": "#000051", "text": "Nid Saesneg yw mamiaith Alina, ac mae hi\u2019n dod o deulu nad ydynt yn gweithio, felly mae hi wedi gorfod dibynnu ar lwfans cynhaliaeth addysg i\u2019w chynnal ei hun yn ariannol. Roedd hi\u2019n gwybod y byddai ceisio ffeindio prentisiaeth Peintio ac Addurno yn anodd, gan nad yw hi\u2019n gyrru, ac mae\u2019r rhan fwyaf o brentisiaethau Peintio ac Addurno yn nodi hyn fel gofyniad allweddol. Doedd hi ddim yn medru sicrhau cyflogaeth ran-amser chwaith gan ei bod yn gorfod gofalu am ei brodyr a\u2019i chwiorydd gyda\u2019r nos ac ar benwythnosau."}, {"text_idx": "#000052", "text": "Gyda chymorth Gwell Swyddi, Gwell Dyfodol, sicrhaodd Alina brentisiaeth yn syth a chwblhaodd hi bob un o\u2019r arholiadau gofynnol. Cynigwyd y brentisiaeth iddi ar raddfa gyflog uwch ac mae cyflogwr Alina wedi bod yn gefnogol tu hwnt, ac maent am ei gweld yn datblygu mewn pob ffordd posib. Maen nhw hyd yn oed wedi cyfrannu\u2019n ariannol tuag at wersi gyrru Alina."}, {"text_idx": "#000053", "text": "\u201cYn ystod y cyfnod heriol hwn, wnes i dderbyn lot o gymorth. Ces lawer o help mewn gwersi a chydag adnoddau er mwyn ennill cerdyn CSCS, ac rwy\u2019n ddiolchgar iawn eu bod wedi fy helpu i ddod o hyd i\u2019m prentisiaeth. Roedd y ti\u0302m yn cysylltu a\u0302 mi i yn barhaus, felly doeddwn ddim yn poeni o gwbl am fy nyfodol.\u201d \u2013 Alina, Client"}, {"text_idx": "#000054", "text": "\u201cMae Alina Newydd gychwyn ei phrentisiaeth addurno gyda ni ac mae hi\u2019n barod yn rhoi o\u2019i gorau. Mae hi\u2019n barod yn aelod gwerthfawr o\u2019r ti\u0302m ac rydyn ni\u2019n siw\u0302r y bydd hi\u2019n datblygu llawer yn y dyfodol. Ni fyddwn ni wedi dod o hyd i Alina oni bai am help Gwell Swyddi, Gwell Dyfodol. Mae\u2019r cymorth parhaus wedi bod yn wych ac rydyn yn sicr yn argymell eu gwasanaeth i unrhyw un sydd yn recriwtio.\u201d \u2013 Gweithiwr, Gower Paint Pro"}, {"text_idx": "#000056", "text": "I ddarganfod sut y gallwn ni helpu eich taith cyflogaeth chi, ffoniwch 01792 284450 neu e-bostiwch: info@betterjobsbetterfutures.wales"}]